CELEX: C2004/190/20
Language: el
Date: 2004-07-24 00:00:00
Title: Υπόθεση C-238/04: Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, η οποία ασκήθηκε στις 7 Ιουνίου 2004

24.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/12
            
         Προσφυγή της Επιτροπής των Ευρωπαϊκών Κοινοτήτων κατά της Γαλλικής Δημοκρατίας, η οποία ασκήθηκε στις 7 Ιουνίου 2004
   (Υπόθεση C-238/04)
   (2004/C 190/20)
   Η Επιτροπή των Ευρωπαϊκών Κοινοτήτων, εκπροσωπούμενη από τους O. Beynet και A. Whelan, με τόπο επιδόσεων το Λουξεμβούργο, άσκησε στις 7 Ιουνίου 2004, ενώπιον του Δικαστηρίου των Ευρωπαϊκών Κοινοτήτων προσφυγή κατά της Γαλλικής Δημοκρατίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να αναγνωρίσει ότι η Γαλλική Δημοκρατία, μη μεταφέροντας ορθώς στο εσωτερικό της δίκαιο τα άρθρα 1 και 2, παράγραφος 3, της οδηγίας 90/388/ΕΟΚ της Επιτροπής της 28ης Ιουνίου 1990 σχετικά με τον ανταγωνισμό στις αγορές των τηλεπικοινωνιακών υπηρεσιών (1), όπως διαμορφώθηκε με τις οδηγίες 95/51/ΕΚ (2) και 96/19/ΕΚ (3), παρέβη τις υποχρεώσεις που υπέχει από την ως άνω οδηγία, καθώς και από το άρθρο 249 (πρώην άρθρο 189), τρίτο εδάφιο, της Συνθήκης,
            
         
               2.
            
            
               να καταδικάσει τη Γαλλική Δημοκρατία στα δικαστικά έξοδα.
            
         Λόγοι ακυρώσεως και κύρια επιχειρήματα:
   Στο πλαίσιο του γαλλικού νομικού συστήματος τίθεται ζήτημα συμβατότητας με το κοινοτικό δίκαιο, όσον αφορά τις προϋποθέσεις για τη χορήγηση άδειας παροχής τηλεπικοινωνιακών υπηρεσιών από τις επιχειρήσεις παροχής υπηρεσιών μέσω καλωδιακού δικτύου.
   Πράγματι, όσον αφορά την παροχή υπηρεσιών τηλεφωνίας, η γαλλική νομοθεσία καθιερώνει υποχρέωση διαβουλεύσεως με τους οργανισμούς τοπικής αυτοδιοικήσεως ή με τις ενώσεις τους, πριν την έκδοση άδειας παροχής υπηρεσιών τηλεφωνίας μέσω καλωδιακού δικτύου. Η υποχρέωση αυτή προκαλεί πολλά προβλήματα σε σχέση με το άρθρο 2, παράγραφος 3, της οδηγίας 90/388/ΕΟΚ, η οποία τροποποιήθηκε από την οδηγία 69/19/ΕΚ, ήτοι έλλειψη διαφάνειας της διαδικασίας διαβουλεύσεως, δυσανάλογα ευρεία διακριτική ευχέρεια των οργανισμών τοπικής αυτοδιοικήσεως κατά τη διατύπωση της γνώμης τους, σχετική αβεβαιότητα ως προς την αντικειμενικότητα της διαδικασίας, η οποία δεν ισχύει για άλλες επιχειρήσεις παροχής τηλεπικοινωνιακών υπηρεσιών, και κίνδυνο δυσμενών διακρίσεων μεταξύ των διαφόρων επιχειρήσεων παροχής υπηρεσιών μέσω καλωδιακού δικτύου.
   Το σύστημα στο πλαίσιο του οποίου οι επιχειρήσεις παροχής υπηρεσιών μέσω καλωδιακού δικτύου υποχρεούνται να ενημερώνουν συστηματικά όλους τους οργανισμούς τοπικής αυτοδιοικήσεως για την εγκατάσταση των δικτύων τους, επιβάλλει στις επιχειρήσεις αυτές πρόσθετη υποχρέωση σε σχέση με το γενικό σύστημα της ελεύθερης παροχής υπηρεσιών που ισχύει για τις άλλες επιχειρήσεις παροχής τηλεπικοινωνιακών υπηρεσιών. Δεδομένου ότι η διαφορετική αυτή μεταχείριση δεν στηρίζεται σε κανένα αντικειμενικό στοιχείο, το ισχύον στη Γαλλία σύστημα δημιουργεί δυσμενείς διακρίσεις και έρχεται σε αντίθεση με τις συνδυασμένες διατάξεις των άρθρων 1 και 2, παράγραφος 3, της οδηγίας 90/388/ΕΟΚ, όπως αυτή διαμορφώθηκε με τις οδηγίες 95/51/ΕΚ και 96/19/ΕΚ.
   
      (1)  ΕΕ L 192 της 24.7.1990 σ. 10.
   
      (2)  Οδηγία 95/51/ΕΚ της Επιτροπής, της 18ης Οκτωβρίου 1995, για τροποποίηση της οδηγίας 90/388/ΕΟΚ ως προς την κατάργηση των περιορισμών στη χρήση των καλωδιακών τηλεοπτικών δικτύων για την παροχή ήδη ελευθερωμένων τηλεπικοινωνιακών υπηρεσιών (ΕΕ L 256 της 26.10.1995 σ. 49).
   
      (3)  Οδηγία 96/19/ΕΚ της Επιτροπής, της 13ης Μαρτίου 1996, για τροποποίηση της οδηγίας 90/388/ΕΟΚ όσον αφορά το πλήρες άνοιγμα των αγορών τηλεπικοινωνιών στον ανταγωνισμό (ΕΕ L 74 της 22.3.1996, σ. 13).